ꞌA₂dsɨ₂jóꞌ₃ juɨ́g₂ jniá₂ ꞌniaꞌ₂, juɨ₁liaꞌ₂ i₂tsá₃ tónꞌ₅ të₂le₃ juɨ₅ o₄ꞌné₄ tsɨ₁jnɨ́₂ ja₁tionꞌ₅₄ jáꞌ₂ chaꞌ₂, a₂uɨ́g₂ juɨ₅ siáꞌ₂, dsa₂ ꞌang₂ bá₄ ꞌéi₂.
La₁ia₁ juɨ₁liaꞌ₂ i₂ꞌí₂ të₂le₃ o₄ꞌné₄, dsa₂ i₂jmo₅ ꞌí₁ jáꞌ₂ chaꞌ₂ bá₄ ꞌéi₂.
O₄quióꞌ₄ ꞌéi₂ bá₄ niá₅ dsa₂ i₂jmo₅ ꞌí₁ o₄ꞌné₄, jaun₂ jáꞌ₂ chaꞌ₂ në́₃, rë₂cuɨ́ꞌ₅ jág₁ quióꞌ₅ ꞌéi₂. Jaun₂ të́ꞌ₂ jáꞌ₂ chaꞌ₂ quiáin₅ ꞌŋiog₅ liaꞌ₂ chein₂, jaun₂ ꞌuágꞌ₂.
Jë₁ma₂ca₂lë₃ ꞌuɨ́inꞌ₂ ca₂le₃jɨ́n₃ conꞌ₂ i₂quiáin₅ ꞌŋiog₅, jaun₂ cán₂ ne₄ juɨ₅, dsó₅ ne₄ jáꞌ₂ chaꞌ₂. Jáꞌ₂ chaꞌ₂ në́₃ dsɨ₂léin₂ chi₁coꞌ₅₄ quióꞌ₅, ia₁ rë₂cuɨ́ꞌ₅ bá₄ jág₁ quióꞌ₅.
La₁ tsá₃ ꞌein₂₃ juɨ₁liaꞌ₂ dsa₂ i₂tsá₃ cuɨin₂₃; të₂le₃ cuɨng₂₃ bá₄ ja₁con₂ ꞌéi₂, ia₁ tsá₃ cuɨ́ꞌ₅ jág₁ quióꞌ₅ dsa₂ siánꞌ₂.
Ca₂juáꞌ₂ Jesús jág₁ a₂jángꞌ₅ léi₄ në₅, la₁ tsá₃ ca₂rë₃ŋɨ́ꞌ₂ dsa₂, ꞌe₂ jein₅ jág₁ jaun₂ a₂juáꞌ₂.
Jaun₂ në́₃ ca₂juáꞌ₂ táng₃ Jesús ca₂tsɨ́ꞌ₃ dsa₂: ―A₂dsɨ₂jóꞌ₃ juɨ́g₂ jniá₂ ꞌniaꞌ₂, jniá₂ bá₄ lɨ́ng₅ o₄ꞌné₄ juɨ₅ ja₁dsɨ₂tonꞌ₅₄ jáꞌ₂ chaꞌ₂.
Ca₂le₃jɨ́n₃ i₂ma₂o₃lén₂ jŋiá₅ guë́₄ conꞌ₂ guë́₄ jniá₂, dsa₂ ꞌang₂ bá₄ ꞌéi₂; la₁ jáꞌ₂ chaꞌ₂ në́₃, tsá₃ juɨ₅ ca₂tonꞌ₂ quióꞌ₅.
Jniá₂ lɨ́ng₅ o₄ꞌné₄; juɨ₁liaꞌ₂ i₂tónꞌ₅ juɨ₅ le₃quió₃, tɨ́inꞌ₄ bá₄. Jaun₂ qui₃dsɨ₃toinꞌ₅₄, qui₃ꞌuɨ́in₃, jaun₂ dsioꞌ₂ bá₄ ŋi₂maꞌ₂ a₂guë́ꞌ₃.
ꞌDsa₂ ꞌang₂ në́₃, jmáꞌ₃ ta₁ jaun₂ bá₄ ja₂: a₂ꞌang₃, a₂jme₃dsiog₂₃, a₂qui₃ꞌéin₂ në́₃; jniá₂ në́₃ guio₃ ia₁jaun₂ le₃chain₂, a₂le₃chain₂ qui₂rë₂tsón₂.
Jniá₂ bá₄ lɨ́ng₅ juɨg₅₄ dsen₃ i₂jmo₅ ꞌí₁ jáꞌ₂ chaꞌ₂. Guen₅ ꞌmú₃ juɨg₅₄ dsen₃ o₄quióꞌ₄ jáꞌ₂ chaꞌ₂;
la₁ juɨ₁liaꞌ₂ dsa₂ i₂jmo₅ ta₁ a₂ꞌliainꞌ₅₄, jë₁ma₂ca₂jág₃ já₅ dsɨ₂jɨꞌ₅₄ náu₂, téin₂ bá₄ jáꞌ₂ chaꞌ₂ jaun₂ cuɨng₂₃ bá₄ ꞌŋiog₅, ia₁ on₃juaꞌ₅₄ juɨg₅₄ i₂quián₅ jáꞌ₂ chaꞌ₂ ꞌéi₂. Jaun₂ dsɨ₂jɨꞌ₅₄ náu₂ në́₃, tsáinꞌ₂ jáꞌ₂ chaꞌ₂, jaun₂ jmo₂₃ le₁jan₅₄ jáꞌ₂.
Dsa₂ ꞌéi₂ në́₃, cuɨng₂₃ ia₁ a₂ꞌliainꞌ₅₄ bá₄ jmo₂₃ ꞌí₁; tsá₃ dsan₂ dsɨ́₅ jáꞌ₂.
Jniá₂ bá₄ lɨ́ng₅ juɨg₅₄ dsen₃; i₂cuɨ́n₅ bá₄ jniá₂ jáꞌ₂ chaꞌ₂ quiáng₃; ꞌéi₂ në́₃ cuɨg₂₃ jniá₂.
Le₂jaun₂ juɨ₁liaꞌ₂ cuɨg₅ Ŋeꞌ₃ jniá₂, ján₃ bá₄ cuɨ́n₅ jniá₂ ꞌéi₂ në́₃. Guén₅ jniá₂ ꞌmú₃ o₄quióꞌ₄ jáꞌ₂ chaꞌ₂ quiáng₃.
Ján₃ bá₄ tionꞌ₅₄ jáꞌ₂ chaꞌ₂ siánꞌ₂ quiáng₃ i₂tsá₃ tionꞌ₅₄ ꞌŋióꞌ₃ jnɨ́₁ la₂; ján₃ bá₄ ca₂tɨ́n₂ jniá₂ i₁te₁ ꞌéi₂. Ján₃ bá₄ le₃neꞌ₅₄ ꞌéi₂ jág₁ quió₃, jaun₂ co₂nióꞌ₃ bá₄ lé₂, jan₂ guëꞌ₂ juɨg₅₄.
ꞌꞌUɨg₅₄ jaun₂ bá₄ ꞌnio₃ Ŋeꞌ₃ jniá₂: ia₁ jángꞌ₅ jme₂dsí₂ quió₃, ia₁jaun₂ tɨ́ngꞌ₄ táng₃.
Liaꞌ₂ ꞌi₁jan₂ tsá₃ jŋiáꞌ₂ jme₂dsí₂ a₂chan₂ jniá₂, ia₁ jángꞌ₅ bá₄ jniá₂ jme₂dsí₂ a₂chang₂ a₂ꞌŋio₂ dsɨ₃ ꞌŋió₃. Jniá₂ bá₄ ꞌo₂₃ bí₂ jángꞌ₅, jaun₂ ꞌo₂₃ bí₂ tɨ́ngꞌ₄ táng₃. ꞌÉiꞌ₃ në₅ ca₂ŋɨg₂ ja₁con₂ Ŋeꞌ₃.
Jaun₂ ca₂lë₃ le₁dsonꞌ₅₄ táng₃ dsa₂ judíos*, jme₁ca₂nág₂ jág₁ në₅.
Juɨn₅ i₂ꞌéi₂ juáꞌ₂: ―I₂ꞌen₅₄ jan₂ jme₂dsí₂ je₂naꞌ₅₄ të₂dsɨ́₅ bá₄ në₅, të₂ꞌɨ₂₃ a₂ŋái₅ në́₃. ¿ꞌE₂ lë₃ tónꞌ₂ ꞌniaꞌ₂ juɨ₅ jág₁ quióꞌ₅?
La₁ i₂lɨn₅₄ guëꞌ₂ juáꞌ₂: ―On₃juaꞌ₅₄ jág₁ quióꞌ₅ jan₂ i₂ꞌen₅₄ je₂naꞌ₅₄ të₂dsɨ́₅ në₅. ¿Lé₂ le₃jmo₃ je₂naꞌ₅₄ a₂jág₃ juɨ₁liaꞌ₂ dsa₂ ten₄?